FI Euroopan unionin virallinen lehti C 57/11

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu muutoshakemuksen julkaiseminen

2013/C 57/07

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

MUUTOSHAKEMUS

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (2)

ASETUKSEN 9 ARTIKLASSA TARKOITETTU MUUTOSHAKEMUS

”PIMENT D'ESPELETTE”/”PIMENT D'ESPELETTE-EZPELETAKO BIPERRA”

EY-N:o: FR-PDO-0105-0131-04.04.2011

SMM ( ) SAN ( X )

1. Eritelmän kohta, jota/kohdat, joita muutos koskee:

—  Tuotteen nimi — ☒ Tuotteen kuvaus — ☒ Maantieteellinen alue — ☒ Alkuperätodisteet — ☒ Tuotantomenetelmä —  Yhteys maantieteelliseen alkuperään — ☒ Merkinnät — ☒ Kansalliset vaatimukset —  Muut

2. Muutoksen/muutosten tyyppi:

— ☒ Yhtenäisen asiakirjan tai yhteenvedon muutos —  Rekisteröidyn SAN:n tai SMM:n eritelmän muutos, kun yhtenäistä asiakirjaa tai yhteenvetoa ei ole julkaistu —  Eritelmän muutos, joka ei edellytä julkaistun yhtenäisen asiakirjan muutosta (asetuksen (EY) N:o 510/2006 9 artiklan 3 kohta) —  Eritelmän väliaikainen muutos, joka johtuu viranomaisten asettamista pakollisista terveys- tai kasvinsuojelutoimista (asetuksen (EY) N:o 510/2006 9 artiklan 4 kohta)

3. Muutos/muutokset:

— Jäsenvaltion toimivaltaisen viranomaisen yhteystiedot on päivitetty.

— Tuotteen kuvaus: Eritelmässä on virheellisesti mainittu tuoksuun liittyviä kriteereitä, jotka nyt poistetaan. Kuvausta tarkennetaan ja täydennetään tuotetta kuvailevilla osioilla, jotka on määritetty ranskalaiseen tarkistettuun alkuperänimitykseen (AOC) liittyvissä kansallisissa teksteissä (ranskalaista tarkistettua alkuperänimitystä koskeva asetus, tekninen soveltamisasetus ja tuotteen hyväksymisasetus): — kokonaiset tuoreet paprikat ja niputetut paprikat: sileä päällysketto — jauhe: hienojakoinen jauhatus (hiukkasten koko enintään 5 mm), aistinvaraiset ominaisuudet, väri vaihtelee oranssista punaruskeaan, kosteuspitoisuus alle 12 prosenttia.

— Maantieteellinen alue: Vaiheita, jotka on toteutettava määritellyllä maantieteellisellä alueella, on tarkennettu (tuotanto, jalostus, pakkaus). Samoin on tarkennettu pakkausten merkitsemistä. Tältä osin on toistettu nimityksestä annetun asetuksen sanamuoto.

— Alkuperätodisteet: Tähän kohtaan on lisätty nimityksen alkuperän ja jäljitettävyyden valvontaa ja takaamista koskevia määräyksiä, joita on muutettu ranskalaisten tarkistettujen alkuperänimitysten valvontajärjestelmän uudistuksen johdosta.

— Tuotantomenetelmä: Tätä kohtaa on täydennetty tarkistetun alkuperänimityksen määrittävien kansallisten tekstien perusteella seuraavien seikkojen osalta: lajikekuvaus; lohkokohtaiset kylvö- ja viljelyedellytykset (viljelylohkot varataan nimityksen saaneen paprikan viljelyyn; muovikatteiden käyttö sallittu kerrallaan kahdella vierekkäisellä rivillä; taimet istutetaan vähintään 40 cm:n välein; mutaa, kaupunkikompostia ja jätevedenpuhdistamojen sakkaa ei saa käyttää); edellytykset, joilla keinokastelu sallitaan 15. päivän heinäkuuta jälkeen; kuitukangasharson käyttö hallantorjunnassa; järjestelmällisten kasvinsuojelukäsittelyjen kieltäminen; tuotoksen laskentaa koskevat yksityiskohtaiset säännöt (paprikan keskipaino 35 grammaa, yhden jauhekilon tuottamiseksi tarvitaan 8 kg paprikoita); sadonkorjuu; lajittelu (paprikat ovat kuivia ja puhtaita vailla ja mitään epäpuhtauksia, vioittuneet, haljenneet ja kuolioituneet paprikat karsitaan pois, sadonkorjuun ja lajittelun välillä saa kulua enintään 48 tuntia); kuivatus (uunikuivatus ja kaikki nopeasti tapahtuva kuivatus on kiellettyä, luontainen kuivatus, ainoastaan ilmanvaihto (ei lämmitysjärjestelmää) sallitaan). Lisäksi tarkennetaan, että Piment d’Espelette -jauhetta saa myydä tyhjiöpakkausten lisäksi lasipakkauksissa.

— Merkinnät: Maininnat ”Appellation d’origine contrôlée” ja ”AOC” poistetaan ja Euroopan unionin SAN-tunnuksen käyttö tehdään pakolliseksi.

— Kansalliset vaatimukset: Tähän kohtaan lisätään Ranskan kansallisen lainsäädännön mukainen taulukko tärkeimmistä valvontakohteista ja niiden arviointimenetelmät.

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (3)

”PIMENT D'ESPELETTE”/”PIMENT D'ESPELETTE-EZPELETAKO BIPERRA”

EY-N:o: FR-PDO-0105-0131-04.04.2011

SMM ( ) SAN ( X )

1. Nimi:

”Piment d'Espelette”/”Piment d'Espelette-Ezpeletako Biperra”

2. Jäsenvaltio tai kolmas maa:

Ranska

3. Maataloustuotteen tai elintarvikkeen kuvaus:

3.1 Tuotetyyppi:

Luokka 1.8 (mauste)

3.2 Kuvaus 1 kohdassa nimetystä tuotteesta:

SAN-merkinnän saaneella Piment d’Espelette/Piment d’Espelette-Ezpeletako Biperra -paprikalla eli espelettepaprikalla tarkoitetaan Capsicum annuum -lajin paprikoita kokonaisina ja tuoreina, niputettuina tai jauheena. Paprikat ovat Gorria-lajiketta tai jotain muuta lajiketta, jolla on seuraavanlaiset ominaisuudet: Vuotuinen yrttikasvi, joka voi kasvaa 80 cm:n korkuiseksi. Lehdet sijaitsevat varressa vuorotellen, ne ovat kokonaisia ja ovaalin muotoisia. Kukat ovat valkoisia ja kasvavat yksittäin lehtihangassa. Hedelmät ovat täyteläisiä, riippuvia, kartiomaisia ja kypsinä punaisia. Sisältä hedelmä jakautuu yläosastaan vajaaksi jäävän väliseinän ansiosta kolmeen siemenkotaan, joissa on runsaasti siemeniä. Tuottajat voivat käyttää oman tilansa siemeniä.

Piment d'Espelette -paprikalle on ominaista voimakas tuoksu, jota hallitsevat hedelmäiset ja/tai paahdetut aromit. Toisinaan mukaan liittyy niitetyn heinän aromaattinen vivahde. Maku tuntuu kitalaessa voimakkaana muttei polttavana. Piment d'Espelette -paprika on kypsänä väriltään punaista. Sitä on kolmea eri tarjontamuotoa:

— Tuoreet kokonaiset paprikat: Paprikassa ei ole lainkaan vihreää väriä, sen muoto on säännöllisen kartiomainen, päällysketto on sileä, ja pituudeltaan se on 7–14 cm ilman kukkaperää.

— Niputetut paprikat: Paprikat sidotaan yhteen kaksi vastakkain (kalanruotomaisesti), kolme vastakkain (kolmiomaisesti) tai neljä vastakkain (ristimäisesti), ne ovat väriltään punaisia ja muodoltaan säännöllisen kartiomaisia, päällysketto on sileä, ja niiden pituus on 7–14 cm ilman kukkaperää. Nipussa on 20, 30, 40, 60, 80 tai 100 samankokoista paprikaa. Paprikat on niputettava yhteen harmonisesti ja säännöllisesti kokonaisuutena katsottuna ja paprikoiden kokoa ja muotoa ajatellen. Tarkoituksena on, että paprikat pääsevät kypsymään ja kuivumaan.

— Jauhe: Jauheeseen käytetään ainoastaan yhden ainoan tilan paprikoita. Paprikat jauhetaan sen jälkeen, kun niitä on kypsytetty ja lopuksi kuivattu uunissa. Piment d'Espelette -jauheen väri vaihtelee oranssista punaruskeaan. Jauhatustuloksen on oltava niin hieno, ettei hiukkaskoko ylitä 5 mm:ä. Piment d'Espelette -paprikajauheelle on ominaista voimakas tuoksu, jota hallitsevat hedelmäiset, paahdetut ja/tai heinän aromit, ja voimakas muttei polttava maku, joka viipyy suussa melko pitkään ja tuntuu kitalaessa vähitellen ja/tai lämpimänä. Suussa Piment d'Espelette -jauhe voi vivahtaa sokeriin ja/tai maistua hivenen kitkerältä. Paprikajauheen kosteuspitoisuus on alle 12 prosenttia.

3.3 Raaka-aineet (ainoastaan jalostetut tuotteet):

Ei sovelleta.

3.4 Rehu (ainoastaan eläinperäiset tuotteet):

Ei sovelleta.

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Paprikat on tuotettava ja jalostettava yksilöidyllä maantieteellisellä alueella.

3.6 Viipalointia, raastamista, pakkaamista jne. koskevat erityiset säännöt:

Paprikat on pakattava tuotantoalueella. Tämän vaatimuksen tarkoituksena on varmistaa tuotteen aitouden lisäksi sen laadun ja ominaispiirteiden säilyminen ja suojella samalla alkuperänimitystä ”Piment d’Espelette”.

Sato korjataan, kun paprika on väriltään punaista (ei vihreää sävyä) ja kypsyysaste on paras mahdollinen. Satoa korjataan säännöllisesti. Kypsyysasteensa vuoksi paprikat ovat herkkiä vaurioitumaan: niitä on käsiteltävä sadonkorjuun jälkeen hyvin huolellisesti. Eritelmässä vahvistetuilla määräyksillä on tarkoitus suojata paprikan erityisominaisuuksia.

Ennen kuin korjuusta on kulunut 48 tuntia, paprikat on lajiteltu ja lähetetty tuoreina, niputettu tai niiden kypsytys jauheen valmistusta varten on aloitettu.

Ne paprikat, jotka on tarkoitus pakata kokonaisina ja tuoreina tai niputtaa yhteen, valikoidaan yksitellen. Tämä tehtävä vaatii erityistä pätevyyttä tuotteen tuntemuksessa ja arvostuksessa, jotta paprikoiden moitteeton laatu voidaan taata (säännöllinen kartiomainen muoto, sileä päällysketto ja pituus 7–14 cm).

Kokonaiset tuoreet paprikat varastoidaan ennen lähetystä suojassa auringolta ja kosteudelta. Ne pakataan ilmarakoja sisältäviin laatikoihin, joita käytetään yksinomaan Piment d'Espelette -paprikan pakkaamiseen, mikä mainitaan myös itse laatikoissa. Laatikoihin voi pakata enintään 15 kilogrammaa paprikaa, eikä laatikoiden korkeus saa ylittää 25 cm:ä.

Tuottaja niputtaa käsin elintarvikenarulla paprikat, jotka on tarkoitettu myytäviksi 20, 30, 40, 60, 80 tai 100 paprikan nipuissa. Tämä tehtävä vaatii erityistä pätevyyttä tuotteen tuntemuksessa ja arvostuksessa. SAN-tuotteen tuottajien taitotiedon tuloksena syntyy paprikanippuja, jotka vastaavat tuotteen kuvausta: paprikat on niputettu harmonisesti ja säännöllisesti kokonaisuutena katsottuna ja paprikoiden kokoa ja muotoa ajatellen.

Jauheena myytäviä paprikoita kypsytetään lajittelun jälkeen vähintään 15 päivää kuumassa ja ilmavassa paikassa. Kypsytyksen päätteeksi paprikoiden kannat poistetaan ja paprikat jauhetaan. Nämä jalostusvaiheet ovat paprikan ominaispiirteiden täydellisen tuntemuksen ja sukupolvelta toiselle siirtyneen taitotiedon ansiota.

Jauheen pakkaaminen on olennainen valmistusvaihe, jolla on onnistuttava säilyttämään tuotteen aistinvaraiset ominaisuudet.

Jauheen kosteuspitoisuuden on oltava alle 12 prosenttia. Jauheelle on ominaista oranssista punaruskeaan vivahtava väri, voimakas tuoksu, jota hallitsevat hedelmäiset, paahdetut ja/tai heinän aromit, ja voimakas muttei polttava maku, joka viipyy suussa melko pitkään ja tuntuu kitalaessa vähitellen ja/tai lämpimänä. Suussa jauhe voi vivahtaa sokeriin ja/tai maistua hivenen kitkerältä.

Jauhamisen jälkeen tuote on pakattava tyhjiöpakattuun tiiviisti suljettuun pussiin.

Pakkaaminen on tehtävä nopeasti, jotta voidaan säilyttää jauheen aistinvaraiset ominaisuudet, kuten selkeän kitkerä maku sekä aromit, joissa erottuu kostean heinä, sienet, kasvikset, jopa eltaantunut aromi. Jos jauhetta ei pakattaisi heti jauhamisen jälkeen, se altistuisi uudelleen kosteudelle ja erilaisten epäpuhtauksien aiheuttamalle kontaminaatiolle ja sen ominaispiirteet tuhoutuisivat nopeasti.

Myyntiä varten jauhe voidaan pakata 250 g:n, 500 g:n, 1 kg:n tai 5 kg :n pusseihin tai ilmatiiviisti suljettuihin lasipurkkeihin. Väri-, lisä- ja säilöntäaineiden käyttö on kielletty, lukuun ottamatta jalokaasua.

Kun lisäksi otetaan huomioon, että paprikajauhe on liukenevaa, velvoite pakata jauhe yksilöidyllä maantieteellisellä alueella takaa tuotteen jäljitettävyyden ja alkuperän.

3.7 Merkintöjä koskevat erityiset säännöt:

Piment d'Espelette/Piment d'Espelette-Ezpeletako Biperra -alkuperänimityksen saaneiden tuoreiden paprikoiden, yhteen niputettujen paprikoiden ja paprikajauheen merkinnöissä on mainittava itse alkuperänimitys ”Piment d'Espelette”/”Piment d'Espelette-Ezpeletako Biperra” kirjoitettuna kirjaimin, joiden koko on vähintään 1,3 kertainen verrattuna merkinnässä oleviin muihin suurimpiin kirjaimiin. Merkintöissä on oltava mukana Euroopan unionin SAN-tunnus. Tunnukseen liitetään alkuperänimitys ilman välimainintoja.

Merkinnöissä voi myös olla ilmaisu ”appellation d'origine protégée” (suojattu alkuperänimitys) tai sen lyhenne ”AOP” (SAN) juuri ennen alkuperänimitystä tai heti alkuperänimityksen jälkeen ilman välimainintoja.

Pakkausmerkintöjen lisäksi liitännäisasiakirjoissa, laskuissa ja muissa merkinnöissä on mainittava alkuperänimitys ja ilmaisu ”appellation d'origine protégée” (suojattu alkuperänimitys) tai sen lyhenne ”AOP” (SAN) ja/tai niihin on lisättävä Euroopan unionin SAN-tunnus.

4. Maantieteellisen alueen tarkka rajaus:

Maantieteellinen alue käsittää 10 kuntaa Pyrénées-Atlantiquesin departementissa. Alueeseen kokonaisuudessaan sisältyvät kunnat ovat Larressore ja Souraïde. Alue kattaa osittain seuraavat kunnat: Aïnhoa, Cambo les Bains, Espelette, Halsou, Itxassou, Jatxou, Saint-Pée sur Nivelle ja Ustaritz.

Maantieteellisen alueen rajat osoittavaan karttaan voi tutustua niiden kuntien kunnantalolla, jotka maantieteellinen alue kattaa vain osittain. Kyseisiä kuntia koskeviin karttatietoihin voi tutustua INSPIRE-direktiivin mukaisesti kansallisen toimivaltaisen viranomaisen verkkosivuilla.

5. Yhteys maantieteelliseen alueeseen:

5.1 Maantieteellisen alueen erityisyys:

Pieni Espeletten alue sijaitsee Lounais-Ranskassa, ja siellä vallitsee eteläinen ja valtamerellinen ilmasto: kesä on lämmin (heinäkuun keskilämpötila enintään 25 °C) ja talvi leuto (tammikuun keskilämpötila 12 °C), hallat ovat harvinaisia (keskimäärin 23 hallayötä vuodessa), pakkaspäivät vielä harvinaisempia (8 päivää 20 vuoden aikana).

Vaikka Espeletten alue sijaitsee valtameren läheisyydessä, siellä eivät puhalla merituulet, joita synnyttää meren ja maa-alan välinen lämpötilaero. Syynä tähän on aluetta suojaava noin 100 metrin korkuinen kukkulajono, joka toimii tuuliesteenä ja suojaa kasveja kokonaishaihdunnalta ja kuivumiselta.

Lisäksi Espeletten aluetta ympäröivät Pyreneiden kukkulat ja vuoret muodostavat ikään kuin amfiteatterin, joka aukeaa luoteeseen. Kosteat valtamerelliset virtaukset laskeutuvat ensimmäisille rinteille runsaina ja säännöllisinä sateina. Keskimääräinen sademäärä on 20 viime vuoden aikana ollut Espeletten alueella 1 800 mm.

Keskimäärin vuodessa saadaan sadetta 180 päivän aikana. Vesitase eli saadun ja menetetyn veden määrän välinen ero on korkein Ranskassa näillä korkeuksilla. Aluetta ympäröivät kukkulat lisäävät pilvipeitettä ja sen myötä sääntelevät lämpötilaa ja pienentävät päivä- ja yölämpötilan välistä eroa.

Paprikanviljelyyn tarkoitetut lohkot valitaan siten, että ilmaston tarjoamat mahdollisuudet pyritään hyödyntämään parhaalla mahdollisella tavalla. Lohkot valitaan useita kuukausia ennen istutusta ja niille tehdään erityiskäsittely. Lohkojen on oltava tarpeeksi hedelmällisiä ja sisällettävä runsaasti orgaanista ainesta, jotta kasvit saavat tarvitsemansa ravintoaineet ja veden eikä vesi seiso lohkoilla. Lisäksi niiden sijainnin auringonvaloon nähden ja valonsaannin suhteen on oltava hyvä, eikä lohkoilla saa olla eroosioriskiä. Maaperä sisältää tasapainoisesti savea, silttiä ja hiekkaa, ja sitä lannoitetaan hyvin palaneella lannalla lähes joka vuosi.

Pyreneiden vuoriston läheisyys saa pohjoisen ja etelän rinteiden välistä tulevan föhn-tuulen ansiosta aikaan eteläisen tuulen nimeltään ”haïze hegoa”. Tällä lämpimällä tuulella on alueella erityinen piirre, sillä se säilyttää saman tuulenvoiman sekä yöllä että päivällä. Mainittu tuuli puhaltaa usein syksyllä ja talvella ja edistää sen vuoksi huomattavasti paprikan kypsymistä ja kuivattamista.

Kerätyt meteorologiset tiedot osoittavat hyvin, että pienellä Espeletten alueella vallitsevat erityislaatuiset ilmasto-olot, jotka johtuvat alueen maantieteellisen ja geomorfologisen aseman yhteisvaikutuksesta.

5.2 Tuotteen erityisyys:

Piment d'Espelette -paprikalle on ominaista voimakas tuoksu, jota hallitsevat hedelmäiset ja/tai paahdetut aromit. Toisinaan mukaan liittyy niitetyn heinän aromaattinen vivahde. Maku tuntuu kitalaessa voimakkaana muttei polttavana. Piment d'Espelette -paprika on kypsänä väriltään punaista. Sitä on kolmea eri tarjontamuotoa: tuore kokonainen paprika, jauhe sekä niputettu paprika.

Paprikaa alettiin viljellä Espeletten alueella 1500-luvulla. Se on luultavasti saapunut Labourdin maakuntaan Espanjan kautta samaan tapaan kuin maissi tuli Niven laakson kautta. Ensimmäiset maininnat Capsicum-lajin paprikasta, jota käytettiin mausteena, ovat peräisin 1600-luvulta. Paprika tarjosi lihan maustamisessa ja säilyttämisessä edullisen vaihtoehdon mustapippurille, jota oli siihen saakka tuotu maahan kalliilla hinnalla.

Paprikalla sanottiin myös olevan lääkinnällisiä ominaisuuksia, ja se löysikin paikkansa kotien lääkekaapeista. Isä Manuel de Larramendin baskisanastossa vuodelta 1745 Piment d'Espelette -paprika määritellään mausteeksi.

Naiset viljelivät paprikaa vihannespuutarhoissaan pääasiassa kotitalouskäyttöön. Paprikaa myytiin myös leikkele- ja suolalihakauppiaille ja majataloihin, joita Espeletteen oli asettunut runsain määrin kuningas Ludvig XV:n vapautettua kaupan.

Vaikka maaseutu koki suuria muutoksia 1800- ja 1900-luvuilla, Piment d'Espelette -paprikan viljely jatkui. Viljely on ollut suoraan yhteydessä paikalliseen ruokakulttuuriin sekä alueen ominaisluonteeseen.

Naiset ovat aivan viime aikoihin saakka saaneet Piment d'Espelette -paprikan viljelystä henkilökohtaista tuloa, ja nämä tulot ovat täydentäneet monilajiviljelyä ja karjankasvatusta harjoittavien pientilojen vaatimattomia tuloja.

Paprikanviljelyn kehittyminen on myös tukenut perinteisen monilajiviljelyn ja karjankasvatuksen säilymistä.

Paprikoiden kuivaaminen talojen seinustoilla syksyllä on alueelle tyypillinen ja näkyvä piirre.

Piment d'Espelette -paprika on nykyään ainoa perinteinen paprika, jota käytetään maustetuotannossa Ranskassa. Espelettepaprika kuuluu Capsicum annuum L. -lajiin, joka ei trooppisen alkuperänsä vuoksi soveltuisi viljeltäväksi ja jalostettavaksi Ranskan leveysasteilla, jollei kysymys olisi aivan erityisistä olosuhteista ja niihin mukautuneesta lajikkeesta.

Olisi muistettava, että kasvitieteilijät ovat jo vuodesta 1930 lähtien tienneet Capsicum annuum -lajin mukautuvan maaperään ja ilmastoon ja saavan siten erilaisia ominaispiirteitä.

Kasvi on ilmaston suhteen hyvin vaativainen, onhan se peräisin tropiikista. Kastelun on erityisesti oltava säännöllistä ja runsasta, paprika ei siedä veden puutetta eikä liikakastelua. Jos juuret saavat vähänkään liikaa vettä, kasvin kehitys pysähtyy lopullisesti. Kasvu alkaa vasta, kun maaperän lämpötila ylittää 12 °C, ja on huomattavaa keskilämpötilan ollessa 20 °C ja päivä- ja yölämpötilojen vaihdellessa vain vähän.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Pienen Espeletten alueen ilmasto on siis ainutlaatuinen näille leveysasteille ja täyttää kasvin ja sen mausteeksi jalostuksen vaatimat lämpötila- ja kosteusedellytykset. Lämpötilaominaisuudet, sademäärä ja lämmönsäätely tyydyttävät kasvin tarpeet.

Paikallinen lajike on syntynyt tuottajien – alun perin pelkästään naisten – erittäin pitkällä aikavälillä harjoittaman massavalinnan ansiosta. Kaikki lajikkeen ominaisuudet sopivat täydellisesti paikalliseen ympäristöön ja mahdollistavat jalostuksen aivan erityislaatuiseksi mausteeksi, joka on arominen ja tulinen muttei polttava.

Paikallinen lajike on syntynyt paikallisten tuottajien havainnoista ja taitotiedosta: se heijastaa tuottajien ja ympäristön välistä läheistä suhdetta ja on erityisen hyvin sopeutunut alueen ilmasto-oloihin.

Jokainen tuotantovaihe aina siementen valinnasta mausteen varastointiin niin, että se säilyttää kaikki aistinvaraiset ominaispiirteensä, toteutetaan noudattaen paikallista erityistä taitotietoa, joka vaatii paljon osaamista. Piment d'Espelette -paprikan viljely ja jalostaminen vaativat paljon huomiokykyä ja runsaasti käsin tehtävää työtä. Tuottajat ovat vuosisatojen ajan osanneet vaalia lajiketyyppiä ja perinteisiä viljely-, kuivaus- ja jalostusmenetelmiä, joiden avulla tuote on säilyttänyt ominaisluonteensa.

Paikallisessa ruokakulttuurissa ja muussakin kulttuurissa Piment d'Espelette -paprikalla on hallitseva asema: Ranskassa se on Baskimaan mauste. Monissa paikallisissa ilmaisuissa esimerkiksi esiintyy sana ”piment” eli paprika, ja Espeletten paprikajuhlat ovat koko alueelle tärkeä tapahtuma, sillä tuolloin kylän valtaa noin 20 000 vierailijaa ostaakseen ja samalla juhlistaakseen Piment d'Espelette -paprikaa.

Ennen vanhaan Piment d'Espelette -paprika toi sitä viljelleille naisille taloudellista itsenäisyyttä. Nykyisin noin 60 maatilaa saa huomattavan osan tuloistaan Piment d'Espelette -paprikan tuotannosta, ja pientilat voivat tuotannon ansiosta aloittaa toiminnan tai jatkaa sitä.

Asianomaisella alueella useat leikkele- ja suolalihaa myyvät yritykset, valmisruokayritykset ja ravintoloitsijat käyttävät Piment d'Espelette -paprikaa.

Koko valtakunnan tasolla ranskalaisen ruokakulttuurin mestarit ovat uskollisia Piment d'Espelette -paprikalle, joka on usein heidän reseptiensä salainen ainesosa.

Eritelmän julkaisutiedot:

(Asetuksen (EY) N:o 510/2006 5 artiklan 7 kohta (4))

https://www.inao.gouv.fr/fichier/CDCPimentDEspelette.pdf

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu maataloustuotteiden ja elintarvikkeiden laatujärjestelmistä 21 päivänä marraskuuta 2012 annetulla Euroopan parlamentin ja neuvoston asetuksella (EU) N:o 1151/2012.

(3) Katso alaviite 2.

(4) Korvattu maataloustuotteiden ja elintarvikkeiden laatujärjestelmistä 21 päivänä marraskuuta 2012 annetulla Euroopan parlamentin ja neuvoston asetuksella (EU) N:o 1151/2012.